रूस ने यूक्रेन पर लगाया आतंकी हमले का आरोप, यूक्रेन बोला- हमने नहीं किया पर देखकर खुशी हुई
Russia Ukraine War - Drone attack on 2 buildings in Moscow. रूस की राजधानी मॉस्को में 2 बिल्डिंग पर ड्रोन से हमला किया गया है। रूस ने यूक्रेन पर ड्रोन अटैक करने का आरोप लगाया है। इसमें अब तक किसी के घायल होने की खबर नहीं है।
रूस की राजधानी मॉस्को में 2 बिल्डिंग पर ड्रोन से हमला किया गया है। रूस ने यूक्रेन पर ड्रोन अटैक करने का आरोप लगाया है। इसमें अब तक किसी के घायल होने की खबर नहीं है। रूस के डिफेंस मिनिस्ट्री ने कहा कि कीव ने करीब 8 ड्रोन से आतंकवादी हमला किया है। सभी ड्रोन्स को मार गिराया गया है। दोनों बिल्डिंग में रह रहे नागरिकों को फिलहाल वहां से हटा दिया गया है।
मेयर सर्गेई सोबयानिन ने हमले की पुष्टि की है। इससे पहले मीडिया रिपोर्ट्स में कहा गया था कि रूस पर हमले में 30 ड्रोन का इस्तेमाल किया गया था। रूसी मीडिया के मुताबिक, 3 ड्रोन्स रूस के इलेक्ट्रॉनिक वारफेयर के जरिए अपना नियंत्रण खो बैठे और टारगेट खो बैठे। इसके अलावा बाकी 5 ड्रोन्स को जमीन से हवा में मार करने वाली पैंट्सिर-एस मिसाइल से मार गिराया गया।
यूक्रेन ने दी थी मिसाइल हमलों का जवाब देने की धमकी
हमले को लेकर यूक्रेन में जेलेंस्की के एडवाइजर और नेता मिखाइल पोडलैक ने कहा- इस हमले में यूक्रेन का कोई हाथ नहीं था। लेकिन हमें इसे देखने में बहुत खुशी मिली। हम उम्मीद करते हैं कि आगे इस तरह के ज्यादा से ज्यादा हमले होंगे। वहीं, सोमवार को यूक्रेन के सैन्य प्रमुख जनरल किरिलो बुडानोव ने कीव पर रूसी मिसाइल हमलों का जवाब देने की चेतावनी दी थी।
वहीं रूसी सांसद मैक्जिम इवानोव ने कहा- दूसरे विश्व युद्ध के बाद रूस पर पहली बार इतना बड़ा हमला हुआ है। यही अब नई सच्चाई है और कोई भी नागरिक अब इसे इंग्नोर नहीं कर सकता है। रूस में इंटेलिजेंस के अधिकारी घटनास्थल पर पहुंचकर हमले की जांच कर रहे हैं।
3 मई को क्रेमलिन पर भी हुआ था ड्रोन अटैक
इससे पहले 3 मई को रूसी राष्ट्रपति पुतिन के घर क्रेमलिन पर 2 ड्रोन से अटैक किया गया था। दोनों ड्रोन क्रेमलिन के डोम पर क्रैश हुए थे। हालांकि, हमले के वक्त पुतिन वहां मौजूद नहीं थे। अटैक के बाद रूस ने कहा था- हम इसे आतंकी हमला मानते हैं। यह प्रेसिडेंट को जान से मारने की साजिश थी। रूस के पास इस हमले का जवाब देने का अधिकार है। इसके लिए जगह और वक्त का चुनाव भी रूस ही करेगा।
स्पोक्सपर्सन दिमित्री पेस्कोव ने कहा था- इस तरह की हरकतों से हम डरने वाले नहीं हैं। हमारे रडार और ट्रैकिंग सिस्टम से ड्रोन का पता लगा लिया और उन्हें नष्ट कर दिया गया। क्रेमलिन पर 2 ड्रोन से स्ट्राइक के कुछ ही देर बाद मॉस्को में एक और ड्रोन मिला था। रूसी इमरजेंसी सर्विस को कोलोम्ना के एक जंगल में ड्रोन के विंग्स, इंजन और छोटा फनल मिला था।
क्रेमलिन पर अटैक को लेकर यूक्रेन के राष्ट्रपति जेलेंस्की ने साफ कर दिया था कि ड्रोन अटैक यूक्रेन ने नहीं किए। उन्होंने कहा था- ये रूस का नाटक है। हमने अपने सैनिकों को सिर्फ यूक्रेन की रक्षा करने के आदेश दिए हैं। उन्हें रूस पर अटैक की इजाजत नहीं है।